als_Latn dik_Latn sag_Latn
Profili i presidentit të ri. Karriera nga Akademia “Skënderbej” në selinë blu
Ylli Pata
Kryetari më i ri i shtetit shqiptar, Bujar Nishani, është një ushtarak dhe politikan karriere. 46-vjeçari, që u zgjodh dje nga Kuvendi i Shqipërisë me votat e mazhorancës qeverisëse, ka edhe një përvojë të rëndësishme akademike, përkatësisht në mësimdhënien ku janë formuar kadetët e Forcave të Armatosura të Republikës. Karriera e zotit Nishani ka qenë një vijimësi në uniformën e gjelbër për të veshur më pas në mënyrë progresive kostumin e nëpunësit të ekspertizës, e në fund i ka hyrë, për të mos dalë më, zanatit të ndërlikuar të politikanit.
I lindur në Durrës, me rrënjë nga Gjirokastra, Presidenti i sapozgjedhur i Republikës menjëherë sapo përfundon arsimin tetëvjeçar nis shkollimin e gjatë në Akademinë Ushtarake “Skënderbej”, në fillim të mesmen e më pas shkollën e lartë. Arsimin e përfundon me rezultate të shkëlqyera, ndaj dhe emërohet si pedagog në universitetin e vetëm ku formohen oficerët e ushtrisë shqiptare. Zoti Nishani i përket një familje me prejardhje intelektuale, e cila ka nxjerrë edhe njerëz të njohur, madje ka lidhje edhe me një nga ish-presidentët e vendit, Omer Nishanin. Por për një periudhë kohore, si pasojë e koniunkturave biografike që ishin të detyruara në regjimin komunist, zoti Nishani mban mbiemrin Mehmeti, të cilin pas rrëzimit të komunizmit e rikthen tek origjina e rrënjëve familjare. Me ardhjen e demokracisë në vend, pikërisht pas emërimit në postin e ministrit të Mbrojtjes të të ndjerit Safet Zhulali, Bujar Nizhani thirret për të punuar në dikasterin e mbrojtjes, si ekspert dhe drejtues i marrëdhënieve me jashtë të këtij institucioni. Në vitin 1994, si pasojë e punës dhe rezultateve, ai promovohet në zyrën e Ministrisë së Mbrojtjes që merret me marrëdhëniet me NATO-n. Dy vjet më pas, pikërisht në vitin 1996, zoti Nishani thirret për të punuar në kabinetin e ministrit Zhulali, si një nga njerëzit e afërt të tij. Por karriera zyrtare e ushtarakut, e kreut të ri të shtetit shqiptar, do të pësonte një ndalim, si pasojë e ndryshimeve politike në Shqipëri, kur në vitin 1997 në qeverisje erdhën socialistët. Bujar Nishani, gjatë qeverisjes së majtë, këput lidhjet me uniformën dhe dalëngadalë i futet profesionit të politikanit. Pas një kohe në profesionin e lirë, Nishani rikthehet aktiv në Partinë Demokratike, anëtar i së cilës ishte bërë që në vitin 1991, pra pak kohë nga themelimi i saj. Por ngritja në karrierën politike do të jepte sinjalin e parë në zgjedhjet parlamentare të vitit 2001, kur ai do të aktivizohej vrullshëm. Puna si aktivist politik do të promovohej me zgjedhjen në një nga postet më të larta të degës së PD-së të kryeqytetit, ku zoti Nishani u zgjodh në vitin 2001 si sekretar i saj. Pikërisht struktura më e rëndësishme në terren e opozitës së atëhershme do t’i jepte Bujar Nishanit edhe shtysën përfundimtare për t’u ngritur në majat e politikës së selisë blu. Në zgjedhjet e korrikut në vitin 2005, Nishani fitoi në mënyrë spektakolare në një zonë zgjedhore të majtë, siç ishte Kombinati, duke konkurruar me ministrin e Brendshëm të asaj kohe, Igli Toska. I zgjedhur në kryesinë e lartë të PD-së, Nishani nuk u përfshi menjëherë në ekzekutivin e PD-së, por koha do të vinte pas dorëheqjes së Sokol Olldashit si ministër i Brendshëm, si pasojë e humbjes së garës për kryetar bashkie të Tiranës. Postin e kreut të dikasterit të policisë zoti Nishani e drejtoi deri në zgjedhjet parlamentare të 2009-s, pas të cilave u emërua ministër i Drejtësisë. Por në vitin 2001 do të rikthehej sërish në postin e ministrit të Brendshëm pas dorëheqjes së Lulzim Bashës. Këtë post e mban ende sot, kur është zgjedhur President i Republikës, por që detyrën do ta marrë pas bërjes së ceremonisë së betimit. Kreu i ri i shtetit është i martuar me znj. Odeta Nishani dhe kanë dy fëmijë, Ersi dhe Fiona Nishani.
Origjina
Familja
Me rrënjë familjare nga Nishanët e Gjirokastrës, presidenti i ri është lindur e rritur në Durrës dhe më pas ka punuar në Tiranë.
Curriculum Vitae
Lindi më 29 shtator 1966
Është diplomuar në Akademinë
Ushtarake “Skënderbej” në vitin 1988
Ka kryer studimet pasuniversitare në Kaliforni/SHBA, në “Menaxhimi i Resurseve të Mbrojtjes” në vitin 1996
Në vitin 2004 diplomohet jurist në Fakultetin e Drejtësisë, Universiteti i Tiranës
Në vitin 2005 merr titullin “Master”, në Studimet Europiane
1988 – Pedagog, Akademia Ushtarake “Skënderbej”
1993 – Ministria e Mbrojtjes, Marrëdhëniet me Jashtë
1994 – Ministria e Jashtme, Marrëdhëniet me NATO-n
1996 – Ministria e Mbrojtjes, Kabineti i Ministrit
2005 – Zgjidhet deputet në Kuvendin e Shqipërisë
Mars 2007 – Shtator 2009 Ministër i Brendshëm
Shtator 2009 – Prill 2011 Ministër i Drejtësisë
Prill 2011 e në vazhdim Ministër i Brendshëm
als_Latn als_Latn als_Latn als_Latn fur_Latn mlt_Latn als_Latn ita_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn